3G
3G arba „Third generation“ (liet. Trečioji karta) – mobiliojo ryšio technologija, pažangesnė už GSM technologiją. Šis ryšio standartas paremtas Trečiosios kartos partnerystės projekto 3GPP (angl. The 3rd Generation Partnership Project) atliktais mokslinių tyrimų ir plėtros darbais. Didžiausias duomenų perdavimo greitis siekia 22 Mbps. 3G kartais vadinamas UMTS – „Universal Mobile Telecommunications System“ (liet. Universali mobiliųjų telekomunikacijų sistema). Plačiajai visuomenei iš pradžių 3G ryšio standartas tapo prieinamas 2001 m. Japonijoje, praėjus keletui mėnesių, pradėjo veikti ir Europoje. Lietuvoje 3G ryšį pirmoji įdiegė „Omnitel“ bendrovė, tai ji padarė 2006 m. vasarį. Palyginus su ankstesniu 2G ryšio standartu, 3G ryšiu duomenys buvo perduodami mažiausiai keturis kartus greičiau. Naujasis ryšio standartas įgalino tokias naujas paslaugas, kaip vaizdo konferencijos, vaizdo transliacija ir balso perdavimas interneto protokolais (IP).